Odvolací disciplinárny senát						        2 Dn-V 2/2016

R O Z H O D N U T I E

	Odvolací disciplinárny senát  zložený z predsedu senátu JUDr. Stanislava Libanta a sudcov JUDr. Denisy Mészárosovej, JUDr. Tatiany Buchvaldovej, JUDr. Ivana Kochanského a JUDr. Jozefa Švarca, v disciplinárnej veci vedenej proti 
JUDr. S.  D.  pod sp. zn. 6 Ds 7/2015, na podklade oznámenia predsedníčky disciplinárneho senátu 6 Ds JUDr. Beáty Javorkovej o svojej zaujatosti, na neverejnom zasadnutí konanom dňa 03. marca 2016 v Bratislave,  takto

r o z h o d o l :

	Podľa § 31 ods. 1 Trestného poriadku, s poukazom na ustanovenie § 150 ods. 2 zákona č. 385/2000 Z. z. o sudcoch a prísediacich a o zmene a doplnení niektorých zákonov, v znení neskorších predpisov, predsedníčka disciplinárneho senátu JUDr. Beáta Javorková   
n i e   j e   v y l ú č e n á   z vykonávania úkonov disciplinárneho konania vo veci Disciplinárneho senátu, sp. zn. 6 Ds 7/2015. 

O d ô v o d n e n i e

	V disciplinárnej veci, sp. zn. 6 Ds 7/2015 predsedníčka senátu JUDr. Beáta Javorková oznámila svoju zaujatosť voči disciplinárne stíhanému sudcovi JUDr. S. D. Uviedla: menovaného sudcu osobne poznám, tykáme si, máme kolegiálny vzťah. V minulosti mal záujem o preloženie na Okresný súd Piešťany, kde som 8 rokov pôsobila. Informovali sme ho s kolegami o situácii na našom trestnom úseku a prejednávali sme jeho žiadosť na Pléne sudcov. Pretože sme ho poznali veľmi dobre osobne aj po ľudskej stránke, vyjadrili sme kladné stanovisko k preloženiu na náš súd. Uvedené okolnosti by mohli vzbudiť pochybnosti o mojej nezaujatosti, ktoré by sa mohlo javiť vo verejnosti ako pochybnosť o mojej nestrannosti vo veci rozhodnúť. 

	Pretože zákon č. 385/2000 Z. z. o sudcoch a prísediacich neupravuje rozhodovanie o oznámení zaujatosti sudcu Disciplinárneho senátu, Odvolací disciplinárny senát, ako vo veci príslušný k rozhodovaniu, s odkazom na ustanovenie § 150 ods. 2 zákona o sudcoch a prísediacich, posudzoval oznámenú zaujatosť v zmysle § 32 ods. 1 Trestného poriadku, a teda, či po oznámení zaujatosti JUDr. Beáty Javorkovej a preskúmaní celého obsahu spisového materiálu vzťahujúceho sa na posudzovanú problematiku sú splnené podmienky pre vylúčenie predsedníčky Disciplinárneho senátu JUDr. Beáty Javorkovej z vykonávania úkonov disciplinárneho konania vo veci disciplinárneho senátu 6 Ds 7/2015 v zmysle § 31 ods. 1 Trestného poriadku.

	Podľa § 31 ods. 1 Trestného poriadku z vykonávania úkonov trestného konania 
je vylúčený sudca alebo prísediaci sudca, prokurátor, policajt, probačný a mediačný úradník, vyšší súdny úradník, súdny tajomník, asistent prokurátora a zapisovateľ, u ktorého možno mať pochybnosť o nezaujatosti pre jeho pomer k prejednávanej veci alebo k osobám, ktorých sa úkon priamo týka, k obhajcovi, zákonnému zástupcovi, splnomocnencom alebo pre pomer k inému orgánu činnému v tomto konaní.

	Pod pomerom k osobám uvedeným v § 31 ods. 1 Trestného poriadku podľa praxe všeobecných súdov, ale i disciplinárneho senátu sa rozumie vzťah úradnej osoby k niektorej z uvedených osôb, ktorý môže vyvolať pochybnosti o jeho nezaujatosti a nestrannosti. Takýto vzťah môže spočívať napríklad v príbuzenskom alebo rodinnom pomere, v priateľstve alebo nepriateľstve, v pracovnom či služobnom pomere medzi úradnou osobou a niektorou z osôb uvedených v § 31 ods. 1 Trestného poriadku. 

	Predsedníčka Disciplinárneho senátu sama vo svojom podaní oznámila, že jej vzťah k disciplinárne stíhanému sudcovi JUDr. S. D. hodnotí ako priateľský a osobný, napriek tomu, že kontakt s ním vyjadruje iba prostredníctvom povinných služobných úkonov, ktorých 
sa zúčastnila ako členka trestnoprávneho kolégia, resp. pléna Okresného súdu Piešťany.

Z toho dôvodu Odvolací disciplinárny senát dospel k záveru, ktorý je uvedený 
vo výroku tohto uznesenia a zároveň dodáva v súlade s predchádzajúcou praxou svojho rozhodovania, že rozhodovanie Disciplinárneho senátu musí byť nielen objektívne a nestranné, ale navonok sa takým musí javiť a nesmie prebiehať za takých okolností, ktoré sú spôsobilé vyvolať podložené pochybnosti o objektívnosti a nestrannosti pri jeho rozhodovaní. 

	Na podklade týchto argumentov Odvolací disciplinárny senát neakceptoval oznámenú námietku zaujatosti predsedníčky Disciplinárneho senátu JUDr. Beáty Javorkovej a nevylúčil 
ju z vykonávania úkonov disciplinárneho konania vo veci Disciplinárneho senátu, sp. zn. 
6 Ds 7/2015, pretože samotná komunikácia predsedníčky Disciplinárneho senátu s disciplinárne stíhaným sudcom v predchádzajúcom období v čase, keď pôsobila 
na Okresnom súde Piešťany a jej vyjadrenia, ktoré boli napĺňaním jej služobných povinností, nemôže spôsobiť neschopnosť predsedníčky Disciplinárneho senátu vo veci nestranne 
a nezaujato rozhodnúť.

	Každý sudca v priebehu výkonu svojej funkcie sa niekoľkonásobne vyjadruje k práci svojich kolegov a zaujíma k nim relevantné postoje. Títo sudcovia potom môžu pôsobiť 
na rôznych súdoch v rámci Slovenska. 

	Ak následne dôjde k obdobnej situácii ako v tomto prípade a pomer medzi členom Disciplinárneho senátu a disciplinárne stíhaným sudcom nepresiahne bežný formálne služobný vzťah, nie je možné takýto pomer od počiatku chápať ako znemožňujúci nestranne a nezaujato rozhodnúť členovi, resp. predsedníčke Disciplinárneho senátu v disciplinárnej  veci jej známemu sudcovi.

P o u č e n i e :	Proti tomuto rozhodnutiu nie je odvolanie prípustné. 

V Bratislave 03.marca 2016 

JUDr. Stanislav   L i b a n t ,  v. r. 
predseda Odvolacieho disciplinárneho senátu

Za správnosť vyhotovenia: Dagmar Malinková